IVL เด้งเกือบ 2% หลังราคาร่วงแรงวานนี้ โบรกฯ ชี้กำไรครึ่งปีหลังโตต่อ เคาะเป้า 82 บ.!
IVL เด้งเกือบ 2% หลังราคาร่วงแรงวานนี้ โบรกฯ ชี้กำไรครึ่งปีหลังโตต่อ เคาะเป้า 82 บ.! ล่าสุด ณ เวลา 10.39 น. อยู่ที่ 58 บาท บวก 1 บาท หรือ 1.75% สูงสุดที่ 58.25 บาท ต่ำสุดที่ 57.25 บาท ด้วยมูลค่าซื้อขาย 782.19 ล้านบาท
7 ส.ค. 2561

ผู้สื่อข่าวรายงานว่า บริษัท อินโดรามา เวนเจอร์ส จำกัด (มหาชน) หรือ IVL ล่าสุด ณ เวลา 10.39 น. อยู่ที่ 58 บาท บวก 1 บาท หรือ 1.75% สูงสุดที่ 58.25 บาท ต่ำสุดที่ 57.25 บาท ด้วยมูลค่าซื้อขาย 782.19 ล้านบาท

โดย บล.ดีบีเอสฯ (ประเทศไทย) ระบุในบทวิเคราะห์ แนะนำ “ซื้อ” หุ้น IVL พร้อมให้ราคาเป้าหมาย 82 บาท/หุ้น โดยแนวโน้มครึ่งปีหลังสดใสต่อเนื่อง โดยคาดว่า Core EBITDA/ตันในครึ่งปีหลังจะอ่อนลง แต่ปริมาณขายจะสูงขึ้นจากการเข้าซื้อกิจการ และรับรู้รายได้จาก PET บราซิลและอิยิปต์เต็มไตรมาส (งวดไตรมาส 2/61 รับรู้จากบราซิลเพียง 1 เดือน) และรับรู้จาก PTA โปรตุเกสด้วย เชื่อว่าผลประกอบการงวดครึ่งปีหลังจะยังเติบโตสูงเมื่อเทียบจากปีก่อน
ทั้งนี้กำไรไตรมาส 2/61 ทำสถิติสูงสุดเป็นประวัติการณ์ โดยมีกำไรสุทธิ 8.2 พันล้านบาท (โต 181% เทียบจากปีก่อน และโต 42% เทียบจากปีก่อน) โดยมาจาก 1) ปริมาณขายเพิ่ม, 2) สเปรดสูงขึ้น และ 3) มีกำไรพิเศษ 1.3 พันล้านบาท (กำไร FX 355 ล้านบาท, กำไรจากการต่อรองในการซื้อกิจการ 895 ล้านบาท) ถ้าไม่รวมรายการพิเศษพบว่า Core Profit อยู่ที่ 7 พันล้านบาท (โต 134%เทียบจากปีก่อน และโต 38%เทียบจากปีก่อน) ต่ำกว่าที่เราคาดไว้ 6.7% จาก EBITDA/ตันที่ออกมา 153 ดอลลาร์/ตัน ต่ำกว่าที่เราคาดการณ์ไว้ที่ 185 ดอลลาร์/ตัน แต่ส่วนหนึ่งชดเชยด้วยปริมาณขายที่โต 15%เทียบจากปีก่อน สูงกว่าที่เราคาดไว้ที่ 8%เทียบจากปีก่อน
ส่วนปริมาณขายเพิ่ม 15% เทียบจากปีก่อน เป็น 2.55 ล้านตัน จากปริมาณขาย Feedstock (43% ของทั้งหมด) สูงขึ้น โดยโรงงานใน Rotterdam เริ่มการผลิต โรงงานแคนาดาผลิตได้เป็นปกติ ปริมาณผลิต IPA เพิ่มขึ้น และใช้กำลังผลิตโรงงาน EOEG ในสหรัฐเต็มที่ ด้านปริมาณผลิต PET (42% ของทั้งหมด) และ Fibre (15% ของทั้งหมด) เพิ่ม 3% และ 7% ตามลำดับ จากอุปสงค์ที่แข็งแกร่ง และการซื้อกิจการ
ขณะเดียวกัน EBITDA/ตันทำ Record High ที่ 153 ดอลลาร์/ตัน เพิ่มขึ้น 40% เทียบจากปีก่อน และ 9% เทียบจากไตรมาสก่อน โดย EBITDA/ตันของ PET งวดไตรมาส 2/61 เพิ่มเป็น 169 จาก 68 ดอลลาร์/ตันใน 2Q60 จากอุปสงค์เติบโตสูงขณะที่อุปทานตึงตัว (ของ PET เอเชียเพิ่มเป็น 303 จาก 125 ดอลลาร์ต่อตัน และ PET ตะวันตกเพิ่มเป็น 236 จาก 180 ดอลลาร์/ตัน)
ส่วน บล.ยูโอบี เคย์เฮียน (ประเทศไทย) ระบุในบทวิเคราะห์ แนะนำ “ซื้อ” หุ้น IVL ถึงแม้ว่าผลประกอบการในไตรมาส 2/61 จะอยู่ในระดับสูงสุดเป็นประวัติการณ์ แต่ราคาหุ้น IVL ได้ปรับตัวลดลงมา 6% ในเมื่อวานจึงเชื่อว่าเป็นโอกาสซื้อ
โดยทางฝ่ายบริหารยังคงมีมุมมองเชิงบวก และเชื่อมั่นต่อการดำเนินงานของบริษัท โดยได้ปรับประมาณการผลประกอบการในปี 2561-62 ขึ้นในระดับ 15% และ 23% มาอยู่ในระดับ 2.4 หมื่นล้านบาท และ 3 หมื่นล้านบาท และเชื่อว่าตลาดจะปรับประมาณการผลประกอบการขึ้น พร้อมให้ราคาเป้าหมาย 77.00  บาท